ראש המוסד לשעבר, תמיר פרדו, הזהיר הבוקר (רביעי) כי אפליקציית אלקטור מסוכנת, וטען כי יש להפסיק להשתמש בה ולהכניס אליה פרטים של אנשים אחרים. "האפליקציה הזאת מסוכנת לביטחון מדינת ישראל, לביטחון החיילים ומפקדי צה"ל, שירות הביטחון הכללי והמוסד", אמר פרדו. "זה מתפתח כמו מגפה - צריך לעצור ולבודד לפני שמאבדים שליטה". ראש המוסד לשעבר אף המליץ למחוק אותה מהמכשירים הניידים. "אני פונה אליכם - אנא הסירו אותה, תמחקו אותה ותפסיקו לשתף בה פרטים".

פרדו אמר את הדברים בשיחה עם ד"ר ענת בן דוד, חוקרת אינטרנט ומרצה בכירה באוניברסיטה הפתוחה, שחקרה את אפליקציית אלקטור והתריעה על הפרת פרטיות וחשאיות בהצבעה בפני ועדת הבחירות. המלצותיה נכללו בעתירה שהוגשה לוועדת הבחירות על ידי עורכי הדין שחר בן מאיר ויצחק אבירם, שביקשה לעצור את השימוש באפליקציה. לאחר שהעתירה נדחתה על ידי יו"ר ועדת הבחירות ניל הנדל, היא הוגשה גם לבג"ץ - ונדחתה.

בשיחה מסבירה בן דוד כי כל אחד יכול להוריד את האפליקציה - גם גורמים מחוץ למדינת ישראל. על כך ענה פרדו: "ידידנו בחיזבאללה שיושב בביירות, יכול לעשות את זה (להוריד את האפליקציה). גם הפעיל של משמרות המהפכה שיושב שיושב בטהרן יכול לעשות את זה. גם פעיל חמאס שיושב בעזה ובשכם יכול לעשות את זה".

פרדו מסביר כי גורמים אלה יכולים לקבל באמצעות הגישה החופשית לאפליקציה מידע חשוב על כל אדם מפנקס הבוחרים, בהם קרובי משפחה שלו וכתובות המגורים שלהם. "אם לאותם פעילים יש את שמו של מפקד חטיבה מסויימת בצה"ל, איש שירות ביטחון כללי או מוסד, הוא יכול להקליד אותו באלקטור ולהוריד את הכתובת שלו ושל כל בני משפחתו. כל מי שמחזיק היום את האפליקציה מסכן את חייהם של אנשי הביטחון של מדינת ישראל", אמר פרדו.

עברו לתצוגת גלריה אפליקציית אלקטור צילום: צילום מסך מתוך אפליקציית אלקטור

בשבועות האחרונים נחשף כי אף שכל המפלגות שמתמודדות לבחירות לכנסת ה-23 משתמשות באפליקציות לניהול הבחירות - מפלגת הליכוד היא היחידה שפיתחה את האפליקציה לשימוש ההמונים ומאפשרת גישה למידע מפנקס הבוחרים. הליכוד מבקשת מאזרחי ישראל להוריד את האפליקציה ולהזין לתוכה מידע על בני משפחה ומכרים שיכולים להוות בוחרים פוטנציאלים ביום שני הקרוב.